Dôvodová správa
k transformácii štátnej príspevkovej organizácie

Nemocnica s poliklinikou Nová Baňa, Cintorínska 20, 968 01  Nová Baňa

	Dôvodom predloženia tohto materiálu na rokovanie vlády Slovenskej republiky, je vydanie rozhodnutia o transformácii štátnej príspevkovej organizácie Nemocnica s poliklinikou Nová Baňa  a jej premeny na neziskovú organizáciu poskytujúcu všeobecne prospešné služby.
	Vláda SR dňa 10. apríla 2002 uznesením č. 364 rozhodla o zaradení Nemocnice s poliklinikou Nová Baňa do zoznamu rozpočtových a príspevkových organizácií určených na premenu na neziskové organizácie poskytujúce všeobecne prospešné služby.

1.	Základné údaje o štátnej príspevkovej organizácii 
Nemocnica s poliklinikou Nová Baňa, so sídlom Cintorínska 20, 968 01 Nová Baňa bola zriadená Ministerstvom zdravotníctva rozhodnutím č. 3724/1991-A/XV-2 zo dňa 10.12.1991, 3491/2000/A, 1807/2000/SLP zo dňa 22.8.2000.
Transformačný projekt štátnej príspevkovej organizácie Nemocnice s poliklinikou Nová Baňa bol na Ministerstvo pre správu a privatizáciu národného majetku SR predložený dňa 6. júna 2002.
Do transformačného procesu v zmysle predloženého projektu vstupuje celý majetok v správe štátnej príspevkovej organizácie. Súčasťou tohto majetku je vyčlenený aj tzv. prioritný majetok, ktorý tvorí prílohou č. 3. 
Bilančná hodnota majetku štátu, ktorý vstupuje do transformačného procesu bola stanovená znaleckým posudkom č. 815-70/2002 znaleckou organizáciou PATRIA, s.r.o. Žilina zo dňa 5. augusta 2002 vo výške 57 102 000,- Sk. Prioritný majetok, ktorý je uvedený v prílohe č. 3 tohto materiálu má nehnuteľný charakter, ktorého bilančná hodnota je vo výške 20 477 995,- Sk. Výška záväzkov k 31.12.2001 je 30 084 000,- Sk, pričom v transformačnom návrhu, ktorý bol prijatý ministerstvom zdravotníctva sa navrhuje vysporiadanie záväzkov formou oddĺženia zo strany štátu.

Hlavným predmetom činnosti Nemocnice s poliklinikou Nová Baňa je poskytovanie ambulantnej a ústavnej liečebno-preventívnej starostlivosti a záchrannej zdravotnej starostlivosti.
Nemocnica s poliklinikou Nová Baňa zamestnáva 235 zamestnancov z toho lekárov v počte 28, zdravotných sestier v počte 88.

2. Vybrané údaje zo súvahy k 31.12.2001 ( v tis. Sk)., 
Aktíva celkom	           86 932
	
stále aktíva	           70 727        
	
nehmotný investičný majetok	0 	
hmotný investičný majetok	             70 727
	
pozemky		        1 582  	
budovy, haly, stavby	22 847	
stroje a zariadenia, dopr. prostriedky, inventár	27 591	
iný hmotný investičný majetok		524	
nedokončené hmotné investície		18 183	
poskytnuté preddavky na HIM		0	
obežné aktíva	16 205	
zásoby		1 012	
pohľadávky		14 087	
finančný majetok		1 106	
ostatné aktíva – prechodné účty aktív	0	
Cudzie zdroje:								30 084	
rezervy	0	
dlhodobé záväzky	0	
krátkodobé záväzky	30 084	
bankové úvery	0	
ostatné pasíva – prechodné účty pasív		                         0	

3. Transformačné návrhy záujemcov
K transformačnému projektu vypracovaného štátnou príspevkovou organizáciou bol Ministerstvom zdravotníctva prijatý návrh záujemcu, ktorým sú zamestnanci Nemocnice s poliklinikou Nová Baňa, zastúpení MUDr. Vladimírom Ostatníkom. V zmysle § 2 ods. 8 písm. a) transformačného zákona zdravotnícki zamestnanci spĺňajú podmienku byť záujemcom v transformačnom procese.

Transformačný návrh záujemcu zdravotníckych zamestnancov Nemocnice s poliklinikou Nová Baňa obsahuje aj ostatné zákonné náležitosti podľa § 4 ods. 1 transformačného zákona. 
V koncepčnom návrhu záujemcu týkajúci sa predmetu činnosti neziskovej organizácie sa predpokladá poskytovanie verejnoprospešných služieb v oblasti komplexnej zdravotnej starostlivosti v súlade s koncepciou poskytovania zdravotnej starostlivosti Ministerstva zdravotníctva SR. Koncepčný návrh záujemcu obsahoval hlavné ciele po transformácii na neziskovú organizáciu v oblasti poskytovania ambulantnej a ústavnej liečebno-preventívnej starostlivosti a záchrannej zdravotnej služby s cieľom  zvýšiť úroveň poskytovania následnej starostlivosti pri úrazoch, náhlych príhodách postihnutých pacientov, dobudovaním chýbajúcich ambulancií a vybudovanie priestorov na úrovní Hospic-u.

4. Záver
Na základe schválených záverov transformačnej komisie zriadenej podľa § 8 transformačného zákona zo dňa 6.8.2002 a 2.12.2002  sa navrhuje vláde SR vydať rozhodnutie o transformácii štátnej príspevkovej organizácie Nemocnica s poliklinikou Nová Baňa a jej premenu na neziskovú organizáciu poskytujúcu všeobecne prospešné služby s názvom “Nemocnica s poliklinikou Nová Baňa, n.o.” so sídlom Cintorínska 20, Nová Baňa